ตลท. ตั้ง “กฤษฎา เสกตระกูล” นั่งรอง ผจก.สายงานพัฒนาความรู้ตลาดทุน
ตลท. ตั้ง "กฤษฎา เสกตระกูล" นั่งรอง ผจก.หัวหน้าสายงานพัฒนาความรู้ตลาดทุน มีผลตั้งแต่ 1 ส.ค.59
29 ก.ค. 2559

นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า คณะกรรมการ ตลท.มีมติอนุมัติแต่งตั้งผู้บริหารระดับสูง คือ นายกฤษฎา เสกตระกูล เป็นรองผู้จัดการ หัวหน้าสายงานพัฒนาความรู้ตลาดทุน มีผลตั้งแต่ 1 สิงหาคม 2559 เป็นต้นไป
โดยนายกฤษฎา ร่วมงานกับ ตลท.เป็นเวลากว่า 12 ปี ซึ่งเป็นช่วงที่ ตลท.รุกงานด้านการให้ความรู้ด้านตลาดทุนทุกกลุ่ม มีประสบการณ์ยาวนาน และมีส่วนสำคัญในการขับเคลื่อนงานด้านการพัฒนาความรู้ตลาดทุนในทุกมิติ ปัจจุบัน นายกฤษฎา ดูแลงานด้านการให้ความรู้ตลาดทุนแก่ผู้เกี่ยวข้องทุกกลุ่ม ไม่ว่าจะเป็นนักเรียน นักศึกษา ประชาชนทั่วไป คนทำงาน (public education) ผู้ลงทุน (investor education) ผู้ประกอบวิชาชีพในภาคตลาดทุน (professional education)
ทั้งนี้ ปีที่ผ่านมา นายกฤษฎา ได้ร่วมงานด้านการพัฒนาความรู้ผู้นำองค์กร ผ่านสถาบันวิทยาการตลาดทุน (executive education) และในปัจจุบันได้ขยายงานด้านการให้ความรู้และเพิ่มพูนประสบการณ์การบริหารจัดการความรู้ไปยังกลุ่มผู้ประกอบการ (enterprise education) ทั้งบริษัทจดทะเบียน และกลุ่ม SMEs Startup รวมถึงวิสาหกิจเพื่อชุมชน (social enterprise) เพื่อสนับสนุนให้เกิดการพัฒนาประสิทธิภาพและคุณภาพเพื่อการเติบโตอย่างยั่งยืน
สำหรับการศึกษา จบปริญญาตรีด้านการเงิน ปริญญาโทด้านบริหารธุรกิจ และปริญญาโทด้านเศรษฐศาสตร์ จากมหาวิทยาลัยธรรมศาสตร์ และปริญญาเอกด้านบริหารธุรกิจ (การเงิน) จาก Southern Cross University ประเทศออสเตรเลีย